CELEX: 52016PC0226
Language: mt
Date: 2016-04-22
Title: Proposta għal DEĊIŻJONI TAL-KUNSILL dwar il-pożizzjoni li trid tittieħed f’isem l-Unjoni Ewropea, fir-rigward tad-deċiżjonijiet li għandhom jiġu adottati mill-Kummissjoni Permanenti tal-Eurocontrol, dwar is-Servizzi Ċentralizzati

IL-KUMMISSJONI EWROPEA
            Brussell, 22.4.2016
            COM(2016) 226 final
            2016/0118(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea, fir-rigward tad-deċiżjonijiet li għandhom jiġu adottati mill-Kummissjoni Permanenti tal-Eurocontrol, dwar is-Servizzi Ċentralizzati  
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               1.1.Ir-raġunijiet għall-proposta u l-għanijiet tagħha
            
            
               Ġenerali
            
            
               Fit-8 ta’ Diċembru 2015 il-Kunsill adotta d-Deċiżjoni (UE) 2015/2394 dwar il-pożizzjoni li trid tittieħed mill-Istati Membri f’isem l-Unjoni Ewropea, fir-rigward tad-deċiżjonijiet li trid tadotta l-Kummissjoni Permanenti tal-Eurocontrol, rigward ir-rwoli u l-kompiti tal-Eurocontrol u dwar is-servizzi ċentralizzati. Fid-9 ta’ Diċembru 2015 il-Kummissjoni Permanenti tal-Eurocontrol kienet ippjanat li tieħu dawn id-deċiżjonijiet dwar is-Servizzi Ċentralizzati, biex l-Eurocontrol tiżviluppa arranġamenti ta' finanzjament u ta’ akkwist u speċifikazzjonijiet tekniċi fid-dawl tat-tnedija f’waqtha ta’ “Servizzi ta’ Komunikazzjoni Ewropej dwar id-Dejta bejn l-Ajru u l-Art” (EAGDCS) ġodda.
            
            
            
               Billi l-Unjoni mhijiex ammessa fil-Kummissjoni Permanenti, id-Deċiżjoni tal-Kunsill kienet maħsuba li tiġi implimentata mill-Istati Membri li jipparteċipaw fil-Kummissjoni Permanenti u li jaġixxu b’mod konġunt fl-interess tal-Unjoni. 
            
            
            
               Il-Kunsill iddeċieda li l-pożizzjoni tal-Unjoni għandha tkun li tipposponi l-adozzjoni ta’ deċiżjoni mill-Eurocontrol dwar servizzi ċentralizzati, minħabba li ma kienx hemm biżżejjed informazzjoni disponibbli biex tiġi evalwata s-sustanza ta’ tali deċiżjoni. Barra minn hekk, tali deċiżjoni setgħet tippreġudika l-attività futura mwettqa mill-Eurocontrol b’mod li kien ikun ta’ ħsara għall-attività tal-Unjoni f’dan il-qasam, b’mod partikolari fir-rigward tar-Riċerka dwar il-Ġestjoni tat-Traffiku bl-Ajru tal-Ajru Uniku Ewropew (SESAR).
            
            
            
               Billi attwalment l-Eurocontrol tinsab impejnata fl-iżvilupp ta’ 18-il Servizz Ċentralizzat differenti, il-pożizzjoni tal-Unjoni kopriet mhux biss il-EAGDCS iżda s-Servizzi Ċentralizzati kollha li potenzjalment qed jiġu żviluppati għall-implimentazzjoni, peress li kollha huma relatati bl-istess mod mal-attività tal-Unjoni f’dan il-qasam, b'mod partikolari fir-rigward tas-SESAR.
            
            
            
               Fid-9 ta’ Diċembru 2015, minħabba l-pożizzjoni tal-Unjoni ta’ hawn fuq, il-Kummissjoni Permanenti tal-Eurocontrol ma ħaditx deċiżjoni dwar il-EAGDCS. Minflok, ġie miftiehem li l-Eurocontrol għandha tkompli taħdem fuq deċiżjoni riveduta dwar is-Servizzi Ċentralizzati f’kooperazzjoni mill-qrib mal-partijiet ikkonċernati tagħha u għandha tipprovdi wkoll valutazzjoni tal-impatt ekonomiku tal-implimentazzjoni u tal-operat tal-EAGDCS.
            
            
            
               Fid-9 ta’ Frar 2016, l-Aġenzija Eurocontrol u l-partijiet ikkonċernati tal-industrija bagħtu lill-Kummissjoni proposta riveduta ffirmata b’mod konġunt dwar il-EAGDCS, fejn fiha ż-żewġ partijiet indikaw li l-valutazzjoni tal-impatt ekonomiku mitluba hija disponibbli fl-istudji tal-fattibilità kompluti li ngħataw lill-Aġenzija Eżekuttiva għall-Innovazzjoni u n-Netwerks (INEA) fl-aħħar tal-2015. Madankollu, dawk l-istudji fihom biss analiżi tal-kost-benefiċċju superfiċjali u għad hemm il-bżonn ta' valutazzjoni sħiħa tal-impatt ekonomiku taċ-ċentralizzazzjoni tal-EAGDCS.
            
            
            
               Barra minn hekk, l-Aġenzija Eurocontrol tista’ tipproponi lill-Kummissjoni Permanenti tal-Eurocontrol biex tadotta din id-deċiżjoni l-ġdida dwar il-EAGDCS fi proċedura bil-miktub.
            
            
            
         
         
            
               Din il-proposta għal Deċiżjoni tal-Kunsill tirreferi għall-EAGDCS. Fir-rigward tal-iżvilupp ta’ dimostrazzjoni, qed jiġi propost li tiġi appoġġata fil-prinċipju t-tkomplija tal-kollaborazzjoni bejn l-Aġenzija Eurocontrol u l-Fornituri ta' Servizzi tan-Navigazzjoni bl-Ajru tal-Istati tal-Eurocontrol, kif ukoll mal-Maniġer tan-Netwerk. Madankollu, il-proposta tiddefinixxi wkoll tliet kundizzjonijiet importanti li tali deċiżjoni għandha tinkludi. 
            
            
            
               L-ewwel kundizzjoni hija li l-iżvilupp tad-dimostratur jrid iqis bis-sħiħ il-ħidma teknika mwettqa mill-Impriża Konġunta SESAR (SJU). L-intenzjoni hija li jiġi evitat kull nuqqas ta' allinjament bejn il-ħidma li tinsab għaddejja u dik possibbli fil-ġejjieni taż-żewġ organizzazzjonijiet fl-iżvilupp tas-Servizzi Ċentralizzati rilevanti. 
            
            
            
               It-tieni, jeħtieġ li jiġi żgurat l-involviment tal-EASA, peress li l-EASA se tkun meħtieġa twettaq iċ-ċertifikazzjoni u s-sorveljanza ta’ kull servizz ipprovdut b’mod ċentrali qabel ma jkun jista’ jibda l-operat tiegħu. Dan għandu jevita diskrepanzi potenzjali f’dan il-qasam u b’hekk ikun żgurat li l-fondi, li jiġu minn imposti tar-rotta, iżda wkoll minn appoġġ tal-Unjoni, jintefqu bl-aktar mod effiċjenti.
            
            
            
               Fl-aħħar nett, it-termini ta’ din id-deċiżjoni għandhom ikunu tali li ma jippreġudikawx kwalunkwe akkwist, skjerament u operat ta’ tali servizz fis-suq intern. L-applikazzjoni tar-regoli tal-akkwist tal-UE fir-rigward ta’ tali servizzi, li jiġu pprovduti fil-kuntest tal-Ajru Uniku Ewropew (SES), għandha tiġi ppreservata, biex il-kosteffiċjenza tiġi mmassimizzata. 
            
            
            
               Il-kundizzjonijiet deskritti fil-qosor hawn fuq huma meqjusa essenzjali. Minħabba n-natura u l-kamp ta’ applikazzjoni tagħhom, dawn aktarx li jkunu rilevanti wkoll għall-pożizzjonijiet tal-Unjoni fir-rigward ta’ deċiżjonijiet futuri tal-Eurocontrol fil-qasam tas-Servizzi Ċentralizzati. Il-Kummissjoni se teżamina fid-dettall dawn il-kwistjonijiet kull darba li jkun hemm bżonn ta’ proposta ġdida.
            
            
            
               L-isfond rigward l-iżvilupp ta’ Servizzi ATM Ċentralizzati 
            
            
               Il-ħidma tal-Aġenzija Eurocontrol dwar is-suġġett tas-Servizzi Ċentralizzati għamlet progress sinifikanti minn meta twaqqfet fl-aħħar tal-2012. Fi Frar 2014 l-Aġenzija Eurocontrol ġiet awtorizzata mill-Kummissjoni Permanenti tagħha biex tagħti bidu għal approċċ f'fażijiet għall-valutazzjoni u għad-dimostrazzjoni tal-fattibbiltà operattiva, teknika u finanzjarja ta’ dawn is-Servizzi Ċentralizzati potenzjali, filwaqt li tirrikonoxxi l-livelli differenti ta’ maturità bejn dawk is-servizzi. Minn dak iż-żmien, l-Aġenzija Eurocontrol organizzat sensiela ta’ sessjonijiet ta’ ħidma, u żviluppat Kunċetti tal-Operazzjonijiet (CONOPs) għal għadd ta’ Servizzi Ċentralizzati. Din ipproduċiet Analiżi tal-Kost-Benefiċċju globali (CBA) li kienet ġiet approvata minn konsulent indipendenti – għalkemm id-dettalji f'dik is-CBA ma ġewx soġġetti għal skrutinju pubbliku.
            
            
               2.ELEMENTI LEGALI TAL-PROPOSTA
            
            
            
               Fl-isfond deskritt hawn fuq, b'mod partikolari d-disponibbiltà ta' proposta riveduta dwar il-EAGDCS u abbażi tal-Artikoli 100(2) u 218(9) tat-TFUE, huwa propost li tiġi adottata pożizzjoni ġdida li għandha tittieħed f'isem l-Unjoni fir-rigward tad-deċiżjonijiet li għandhom jiġu adottati mill-Kummissjoni Permanenti tal-Eurocontrol dwar is-Servizzi Ċentralizzati.
            
            
               2016/0118 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li trid tittieħed f’isem l-Unjoni Ewropea, fir-rigward tad-deċiżjonijiet li għandhom jiġu adottati mill-Kummissjoni Permanenti tal-Eurocontrol, dwar is-Servizzi Ċentralizzati 
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) u l-Artikolu 218(9) tiegħu.
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Id-Deċiżjoni tal-Kunsill (UE) 2015/2394 tat-8 ta' Diċembru 2015 stabbiliet pożizzjoni tal-Unjoni fir-rigward ta' deċiżjoni dwar is-Servizzi Ċentralizzati li l-Kummissjoni Permanenti tal-Eurocontrol kienet mistennija li tieħu fid-9 ta’ Diċembru 2015, biex l-Eurocontrol tiżviluppa finanzjament, arranġamenti ta’ akkwist u speċifikazzjonijiet tekniċi fid-dawl tat-tnedija f’waqtha ta’ “Servizzi ta’ Komunikazzjoni Ewropej dwar id-Dejta bejn l-Ajru u l-Art” (EAGDCS) ġodda.
            
            
               (2)Il-pożizzjoni tal-Unjoni kienet li deċiżjoni mill-Eurocontrol fuq tali servizzi għandha tiġi posposta minħabba li ma kienx hemm biżżejjed informazzjoni disponibbli biex tkun evalwata s-sustanza ta’ tali deċiżjoni u minħabba li setgħet tippreġudika l-attività futura mmexxija mill-Eurocontrol b’mod li kien ikun ta' detriment għall-attività tal-Unjoni f’dan il-qasam.
            
            
               (3)Minħabba l-pożizzjoni tal-Unjoni ta’ hawn fuq, fid-9 ta’ Diċembru 2015 il-Kummissjoni Permanenti tal-Eurocontrol ma ħaditx deċiżjoni dwar il-EAGDCS u talbet lill-Aġenzija Eurocontrol biex tkompli taħdem fuq proposta riveduta f’kooperazzjoni mill-qrib mal-partijiet ikkonċernati tal-industrija u biex tipprovdi valutazzjoni tal-ispejjeż ekonomiċi tal-EAGDCS.
            
            
               (4)Fid-9 ta’ Frar 2016 l-Aġenzija Eurocontrol u l-partijiet ikkonċernati tal-industrija ppreżentaw proposta riveduta u appoġġata b'mod konġunt dwar il-EAGDCS u żguraw id-disponibbiltà sħiħa tal-valutazzjoni tal-ispejjeż ekonomiċi permezz tal-istudji tal-fattibbiltà eżistenti.
            
            
               (5)L-Aġenzija Eurocontrol tista’ tipproponi lill-Kummissjoni Permanenti tal-Eurocontrol biex tadotta din id-deċiżjoni l-ġdida dwar il-EAGDCS fi proċedura bil-miktub.
            
            
               (6)Id-Deċiżjoni tikkonċerna l-iżvilupp ta’ dimostrazzjoni għall-EAGDCS. Din għandha effetti legali peress li tirregola s-sitwazzjonijiet li jaqgħu taħt id-dritt tal-Unjoni u, skont il-kontenut tagħha, jista’ jkollha inċidenzi konkreti fuq dawn is-sitwazzjonijiet. Jista’ jkollha impatt fuq il-benefiċċji li jirriżultaw mill-ħidma teknika fuq servizzi ta’ kollegament tad-dejta mwettqa mill-Impriża Konġunta SESAR, fuq ir-riskju ta' diskrepanzi fil-qasam taċ-ċertifikazzjoni u tas-sorveljanza, minħabba r-rwol tal-EASA f’dan il-qasam, u għalhekk fuq ir-riskju ta’ infiq ineffettiv ta’ fondi li joriġinaw minn imposti tar-rotta u mill-appoġġ tal-Unjoni, kif ukoll fuq il-kosteffiċjenza ta’ attivitajiet ta’ skjerament rilevanti li għandhom jitwettqu mill-Unjoni fil-kuntest tal-proġett SESAR.
            
            
               (7)Minħabba l-vantaġġi li jistgħu jkunu mistennija mill-iżvilupp ta’ dimostrazzjoni, id-deċiżjoni li tiffavorixxi l-kollaborazzjoni rilevanti għandha tiġi appoġġata fil-prinċipju. Madankollu, id-deċiżjoni għandha turi l-kundizzjonijiet li jissalvagwardjaw l-interessi tal-Unjoni dwar il-punti msemmija hawn fuq. 
            
            
               (8)Għalhekk għandha tiġi stabbilita l-pożizzjoni li trid tittieħed f’isem l-Unjoni fil-Kummissjoni Permanenti tal-Eurocontrol, 
            
            
               IDDEĊIEDA KIF ĠEJ:
            
            
               Artikolu 1
            
            
               Il-pożizzjoni li għandha tittieħed mill-Istati Membri f’isem l-Unjoni fil-Kummissjoni Permanenti tal-Eurocontrol hija li jappoġġaw il-kontinwazzjoni tal-kollaborazzjoni tal-Aġenzija Eurocontrol mal-Fornituri ta' Servizzi tan-Navigazzjoni bl-Ajru tal-Istati tal-Eurocontrol u mal-Maniġer tan-Netwerk fl-iżvilupp ta’ dimostratur għas-Servizzi ta’ Komunikazzjoni Ewropej dwar id-Dejta bejn l-Ajru u l-Art (EAGDCS) fil-kuntest tal-proġett SESAR, inkluż l-iżvilupp ta’ governanza u ta’ finanzjament xierqa, u l-iżvilupp ta’ valutazzjoni komprensiva tal-impatt ekonomiku. Madankollu, tali deċiżjoni għandha tiżgura li 
            
            
               –jiġi meqjus bis-sħiħ l-eżitu tal-ħidma teknika dwar il-kollegament tad-dejta mwettqa mill-Impriża Konġunta SESAR, 
            
            
               –l-attivitajiet taħt id-deċiżjoni jitwettqu b’kooperazzjoni mal-EASA sa fejn dan jikkonċerna l-ħidma ta’ tħejjija tal-EASA għaċ-ċertifikazzjoni u s-sorveljanza tal-EAGDCS fil-ġejjieni u 
            
            
               –tibqa’ mingħajr preġudizzju għal kwalunkwe akkwist fir-rigward tal-EAGDCS, kif ukoll għall-iskjerament u għall-operat tagħhom.
            
            
            
               L-Istati Membri jaġixxu b’mod konġunt fl-interess tal-Unjoni.
            
            
               Artikolu 2
            
         
         
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President